[bookmark: _GoBack]Pýtate sa na svoje lieky? Fakultná lekáreň otvára informačné semináre pre verejnosť

Bratislava 18. septembra 2015: Fakultná lekáreň Farmaceutickej fakulty Univerzity Komenského v Bratislave (FaF UK) poskytne verejnosti možnosť dozvedieť sa užitočné informácie o liekoch na špeciálnych seminároch, ktoré sa budú konať v priestoroch FaF UK. Zámerom je zvyšovať povedomie širokej verejnosti o liekoch a ich správnom užívaní. 

S otázkami ohľadne užívania, účinnosti, či bezpečnosti liekov sa počas svojho života stretne každý. Bohužiaľ, častokrát dochádza k stavu kedy pacient nedisponuje všetkými potrebnými informáciami, ktoré by mal o svojom lieku a jeho užívaní vedieť. Tento nedostatok informácii môže v klinickej praxi spôsobovať problémy, nakoľko úspešnosť liečby je vo veľkej miere závislá od správneho užívania liekov. Pacienti sa obracajú na laické, naivné a často aj škodlivé webové portály, resp. sa informovanosť šíri ústnym neodborným podaním. Riešením tohto problému je zabezpečenie správnych, odborných a zrozumiteľných informácii pre pacienta zo strany odbornej autority, čiže lekára alebo lekárnika. 

Možnosť naučiť sa niečo nové o liekoch ponúka verejnosti Fakultná lekáreň FaF UK v Bratislave. Jej zamestnanci pripravili sériu seminárov s názvom Farmácia pre všetkých, ktoré sa budú konať v priestoroch fakulty. „Farmaceutická fakulta by chcela pacientom, ktorí užívajú lieky poskytnúť okrem výdaja lieku a základných informácii o užívaní niečo navyše, preto sme sa rozhodli organizovať edukačné semináre pre širokú verejnosť,“ hovorí PharmDr. Miroslava Snopková, PhD. z Fakultnej lekárne. 

Semináre budú viesť zamestnanci fakultnej lekárne, pedagógovia z FaF UK, ako aj pozvaní odborníci z praxe. Jednotlivé semináre budú venované rôznym témam z oblasti farmácie a farmakoterapie. Na prvých seminároch sa vysvetlia základné pojmy týkajúce sa liekov, preberie sa ako vzniká cena lieku, prečo lieky stoja toľko, koľko stoja a prečo je dôležité ich užívanie presne podľa pokynov lekára alebo lekárnika. Ďalšie semináre sa zamerajú na špecifické skupiny pacientov, ako sú starší ľudia, deti, tehotné a dojčiace ženy, resp. na pacientov s konkrétnym ochorením, ako napr. astma, cukrovka alebo vysoký krvný tlak. Záujemci sa môžu zúčastniť všetkých seminárov podľa ich záujmu. Semináre sú pre účastníkov zadarmo. 

„Prostredníctvom týchto seminárov by sme radi ďalej šírili myšlienku, že farmaceut je erudovaný odborník v oblasti liekov, ktorý je pacientovi schopný poradiť pri farmakoterapii, či už ide o lieky na recept alebo o samoliečenie,“ hovorí dekan fakulty prof. PharmDr. Pavel Mučaji, PhD. Poskytovať takéto informačné služby pre laickú verejnosť je novým prístupom zo strany vysokej školy. „Naším poslaním je v prvom rade vychovávať nové generácie pre farmaceutické odvetvie. Zároveň však veríme, že je našou povinnosťou zvyšovať celospoločenské povedomie o liekoch, farmácii, prevencii a poskytovaním neskreslených informácií celkovo pozitívne vplývať na zlepšovanie verejného zdravia,“ vraví prodekan fakulty doc. PharmDr. Ján Klimas, PhD. MPH.  

Prvý seminár sa bude konať už 25.11.2015. Podrobnejšie informácie o téme, čase a mieste konania, ako aj o možnosti prihlásenia sa na seminár, sa nachádzajú na webovej stránke FaF UK (http://www.fpharm.uniba.sk/pracoviska/fakultna-lekaren/aktuality/). 

